जिन जातकों के पूर्वजों ने केतु द्वारा प्रदान किये गये साहस तथा पराक्रम का दुरुपयोग किया होता है उनकी कुंडली में इस प्रकार का पित्र दोष बन सकता है। उदाहरण के लिए किसी कुंडली के पहले घर में अशुभ केतु से बनने वाले पित्र दोष का अर्थ यह हो सकता है कि जातक के पूर्वज साहसी थे तथा उन्होंने अपने साहस और पराक्रम का दुरुपयोग करके बहुत से लोगों को लूटा था अथवा निर्दोषों को कष्ट पहुंचाए थे जिसके कारण जातक की कुंडली में इस प्रकार का पित्र दोष बन जाता है जिसके अशुभ प्रभाव के कारण ऐसा जातक जन्म से ही विकलांग हो सकता है अथवा युवा आयु में प्रवेश करते ही ऐसा जातक विकलांग अथवा किसी रोग गंभीर रोग से पीड़ित हो सकता है जिसके कारण ऐसे जातक की शारीरिक क्षमता बहुत सीमित हो जाती है तथा ऐसे जातक को बहुत कष्ट उठाने पड़ते हैं। इस प्रकार के पित्र दोष के अशुभ प्रभाव में आने वाले कुछ जातकों को अपने जीवन काल में अनेक बार शल्य चिकित्सा अर्थात सर्जरी करवानी पड़ सकती है अथवा इन जातकों को जीवन में अनेक बार दुर्घटनाओं के कारण बहुत कष्ट उठाना पड़ सकता है तथा इनमें से कुछ जातकों का किसी दुर्घटना आदि के कारण कोई अंग भी भंग हो सकता है। इस प्रकार के पित्र दोष के कुंडली में बहुत प्रबल होने पर ऐसे जातक की किसी दुर्घटना में अथवा किसी सर्जरी के चलते मृत्यु भी हो सकती है। इस प्रकार के पित्र दोष से पीड़ित कुछ जातक बहुत आक्रामक स्वभाव के भी हो सकते हैं तथा अपने इस आक्रामक स्वभाव के चलते ऐसे जातक जीवन में अनेक प्रकार के लड़ाई झगड़ों में पड़ जाते हैं जिसके कारण इन जातकों को शारीरिक हानि हो सकती है तथा ऐसे किसी झगड़े के कारण पुलिस केस में फंस जाने के कारण कारावास में समय भी व्यतीत करना पड़ सकता है।